**СТАНОВИЩЕ**

на дисертационен труд за присъждане на образователната и научна степен „Доктор”, професионално направление 1.3. – Педагогика на обучението по… (Методика на обучението по физическо възпитание и спорт)

***ТЕМА:*** *„Ефектът от извънкласната дейност върху физическата годност на 15-16 годишни ученици”*

Докторант: **Мартин Йорданов**

Научен ръководител: **проф. Георги Игнатов, доктор**

Рецензент: **доц. Емил Атанасов, доктор**

**I. Данни за докторанта**

Мартин Йорданов е роден на 26.03.1985 година.

Висшето си образование завършва в Нов български университет с професионална квалификация „Икономист“. Притежава магистърски степени от две висши училища. В УНСС изучава специалност „Медии и журналистика“ със специализиция „Връзки с обществеността“, а в НСА „Васил Левски“ получава професионална квалификация „Магистър по Физическо възпитание и спорт“.

От представената фактология в трудовата ангажираност естествено произтича интересът на докторанта към темата на представения ми за рецензия дисертационен труд.

**II. Характеристика на представения дисертационен труд**

В съвременното общество значението на физическото възпитание и спорта, като част от социалните дейности, непрекъснато нараства. Тази значимост става все по-изразена, особено през последните две-три години, време, в което целият свят живее в условията на непрекъснати ограничения. Следите от световната пандемия, наред с технологичното развитие, динамичните дигитални трансформации и конкурентната среда, в която се развива българската образователна система, поставят все по-големи предизвикателства пред всички институции в този сектор. Използването на иновативни подходи в преподаването, дигитални и технологични средства в обучението са сред приоритетните цели на всяко училище. Не трябва да забравяме обаче и условията, в които спортуват учениците, средствата, които се използват за тяхното активно включване в часовете по физическо възпитание и спорт, както и програмното и научно осигуряване. В областта на училищното физическо възпитание наред с регламентираните форми за занимания за отделните степени на обучение, важен компонент се явяват и всички дейности, свързани с разширяване и обогатяване на извънкласната спортна активности.

Ресурсите в образователната система – информационни, материално-технически, финансови, кадрови, научни и правно-нормативни оказват съществено влияние върху функционирането и развитието на извънпрограмната спортна дейност. На преден план излиза необходимостта от обогатяване на методическото и програмно осигуряване, в т.ч. разработване на тренировъчни програми и планове, и създаване на алгоритъм за проследяване ефекта от тях.

В този смисъл смятам, че представеният за рецензиране дисертационен труд разглежда един актуален проблем, с подчертана социална и практическа значимост.

Той е разработен в обем от 145 страници. Илюстриран е с 32 таблици и 43 фигури. Включва богата библиография с литературни източници на български и английски, включително и интернет сайтове – общо 137 на брой.

В **първа глава** е представен изчерпателен критически анализ на теоретичните и методологични концепции по проблема в 5 тематични направления.

Първото направление *„Състояние и проблеми на физическото възпитание и спорта в средното образование в Република България“* напълно отразява актуалното състояние на системата на ученическия спорт. Диагностичният анализ обхваща ключовите направления в осигуряването – финансово, кадрово, материално-техническо и информационно.

С оглед пълнотата и задълбочеността на контент анализа в следващото теоретично направление *„Роля и място на извънурочната дейност по ФВ и С“* смятам, че би било добре да се направи анализ на основния понятиен апарат – извънурочна, извънкласна, извънучилищна дейност, форми на занимания, организационни основи, модернистична визия в тяхното развитие.

Следващото направление отразява задълбочено и всеобхватно особеностите на ученическата възраст (12-17 г). Тематиката е широкодискутирана в спортната наука. Авторът умело е интерпретирал и представил фактологията, свързана с физическото развитие на учениците в тази въраст, както и ефекта от двигателната дейност.

Другият ключов компонент, включен в темата на доскторския труд, е обект на интерпретации в следващото направление. Авторът е направил широкобхватен анализ на научните изследвания, съдържанието и структурата на понятието „физическа годност“. В съдържанието му попадат авторски изследвания в един широк времеви отрязък (от началото 20-ти век до наши дни).

В последното теоретично направление Мартин Йорданов анализира концептуалните основи на спортната подготовка, включително принципите на спортната тренировка, компоненти на външното натоварване, особености в развитие на отделните двигателни качества.

Върху основата на задълбочения и прецизен анализ, внимание заслужава формулировката на работната хипотеза. В съдържателен план целенасочено и напълно коректно са представени очакванията на автора в посока търсене на възможности за подобряване физическата годност на 15-16 годишни ученици.

В **глава втора** е очертана характеристиката на научното изследване. Смятам, че формулираната цел напълно кореспондира с темата на научната теза. Посочените задачи допълват рамката на изследователската работа, като следват технологично изпълнението на поставената цел. Смятам, че някои от тях могат да бъдат прецизирани и конкретизирани (задача 3), или напълно премахнати (задача7). Прави впечатление, че за разрешаване целта и задачите е използван подходящ инструментариум от научно изследователски методи. Смятам, че „беседите“ като научен метод могат да бъдат трансформирани като „дискусия във фокус групи“. Коректно е описана и методиката на изследване с информация за всеки един от използваните тестове.

В тази глава трябва да подчертаем прецизността, с която се описва педагогическият експеримент – организация, съдържание, методически изисквания, някои нормативни таблици за оценка на показатели. Впечатление прави и описанието на програмата за извънкласна дейност - структура, и годишно планиране въз основа на включените спортове – лека атлетика, футбол, баскетбол и волейбол.

В **глава трета** са представени резултатите от емпиричните изследвания, които имат за цел да докажат ефективността в предложената програма.

В първото направление е направен анализ на резултатите от дескриптивните методи сред двете целеви групи. Смятам, че той е по-скоро телеграфен, а не критически обвързан към темата на докторската теза.

Смятам, че този богат емпиричен материал предполага и някои двумерни разпределения в отговорите, които по същество отсъстват. Например може да се направи крос табулация според „интересите“ на учениците извън училище и ангажираността им към спортни занимания.

В следащото направление *„Анализ на резулатите от педагогическия експеримент“* емпиричните данни коректно и задълбочено са анализирани, както и онагледени коректно спрямо възприетата методика.

В следващото направление е направен задълбочен анализ, базиран на приложените корелационните зависимости при изследваните променливи. Изготвените матрици онагледяват отлично корелационните връзки по сила между показателите за физическа работоспособност и останалите тестове, характеризиращи нивото на основните физически качества – бързина, сила, ловкост и издръжливост.

В глава четвърта смятам, че изведените изводите са отнесени целенасочено само към част от изследователските задачи. По съдържание препоръка 1, 2 и 3 се отнасят повече към изводите.

**III. Критични бележки, въпроси и препоръки**

Няма значими критични бележи и предложения, с изключение на описаните горе, но те не променят общото задоволство от добре оформения и структуриран труд. Не е забелязано плагиатство.

**Въпроси:**

1. В анализа на общото състояние на системата за ФВ и С в училищата отсъстват торетични изследвания за ефекта от пандемията. Официалните данни за заболеваемост, обща физическа и психическа годност на населението, нива на физическа активност са твърде тревожни. Вие подчертавате конкретните предложения, които комисията по култура и образование към Европейския парлемент резолира точно в тази посока. Може ли да споделите какви са конкретните действия в нашата страна за справяне с последиците от пандемията в областта на ученическия спорт?

**IV. Оценка на публикациите по дисертацията**

Докторантът представя четири публикации, свързани с дисертационния труд. Някои от тях са представени на научни конференции, което е достатъчен атестат за стойността на представените научни данни.

**V. Заключение**

В заключение ще отбележа, че в резултат на извършените собствени научни изследвания е представен един безспорно значим за теорията и практиката научен труд. Основание за това твърдение имат следните аргументи:

1. Разработена е методическа програма, приложима в извънкласната дейност на 15-16 годишни ученици с цел подобряване физическата годност и развитие на основни двигателни качества.

2. Резултатите от изследването са станали достояние на научната общественост чрез поредица от публикации в печата.

4. Нямам съвместни публикации с докторанта.

5. Направените бележки са по-скоро адресирани към прецизиране на някои постановки с оглед по-добрата им методологическа обоснованост.

Въз основа на изложеното с убеденост предлагам на уважаемите членове на научното жури да дадат своя положителен вот за присъждане на образователната и научна степен „Доктор” на Мартин Йорданов в професионално направление 1.3. Педагогика на обучението по...(Методика на обучението по физическо възпитание и спорт).

09.03.2023 г. Рецензент:

доц. Емил Атанасов, д-р